Turob Maqsud

Turob Maqsud (1947-yilAyrim manbalarda tugʻilgan yili 1947-yil yil deb koʻrsatilsa, ayrimlarida 1957-yil deb keltiriladi 11-sentyabr, Jizzax, OʻzSSR, SSSR—2016-yil, Oʻzbekiston) – oʻzbek yozuvchisi. Bir qancha asarlar muallifi. „Devor“ videofilmining ssenariy muallifi. Jizzax adabiy muhitining yirik vakillaridan biri.
 Hayoti 
Turob Maqsud 1947-yil Oʻzbekiston SSR tarkibidagi Jizzax viloyatining, Jizzax shahrida tugʻilgan. Oʻrta taʼlimni tamomlagach, 1967-yil Fargʻona davlat pedagogika institutining tabiatshunoslik fakultetiga oʻqishga qabul qilinadi. Oliygohni 1972-yilda muvaffaqiyatli tamomlaydi.
 Mehnat faoliyati 
Talablik yillaridan boshlab turli yillarda „Guliston“, „Paxtakor“, „Oʻzbekiston ovozi“ gazetalarida muharrir boʻlib faoliyatini boshladi. Soʻng, Oʻzbekiston Respublikasi Xalq taʼlimi vazirligida, Jizzax viloyati hokimligi va Oʻzbekiston yozuvchilar uyushmasining Jizzax viloyati boʻlimida turli mas’ul lavozimlarda faoliyat yuritdi.
 Ijodi 
Turob Maqsud oʻzining ilk ijodiy ishlarini gazetalarda nashr ettirgan. „Sharq yulduzi“ jurnalining 1973-yilning 1-sonida „Qaytmas toʻlqinlar“ hikoyasi nashr etilgan. Yil yakunida uning ushbu hikoyasi yil hikoyasi sifatida eʼtirof etilgan. Bundan keyin, hikoyalarini jamlagan holda bir necha kitoblari nashrdan chiqarildi. Jumladan, 1980-yilda „Qaytmas toʻlqinlar“, 1983-yilda „Kattalar va men“, 1985-yilda „Beshik“, 1990-yilda „Pariga oshiq oʻsmir“ kitoblari chop etilgan. Turob Maqsudning bir qancha asarlari, teatr jamoalari tomonidan davlat teatrlarida sahnalashtirilgan. Shular bir nechtasi, respublika miqyosidagi tanlovlarda sovrindorlar qatoridan joy egallagan. Jumladan, 1997-yilda „Izgʻirin abadiy emasdi“ dramasi 1-oʻrinni, 1999-yilda „Boyqush“ dramasi 2-oʻrinni egallagan. Jizzax davlat teatrida yozuvchining „It qopgan odam“ asari asosida komediya bir necha bor sahnalashtirilgan. Yozuvchining 2000-yilda „Yurakka qasida“, 2002-yilda „Muallim ishqi“ romani, 2003-yilda „Umr bahori“, 2008-yilda „Ilinj“ hamda 2014-yili „Qaytmas toʻlqinlar“ roman-kitoblari nashrdan chiqqan.

Turob Maqsud oʻzbek kino ijodkorlari tomonidan suratga olingan „Devor“ videofilmining ssenariy muallifidir. Uning turli yillarda yozgan taniqli asarlari dunyo tarjimonlari tomonidan uygʻur, qozoq va rus tillariga tarjima qilingan.

Yozuvchi 2016-yilda vafot etgan.

 Manbalar 

 Izohlar 

 Havolalar  
 Туроб Мақсуд. Уйингизни қандай қуряпсиз? (1990)
 Turob Maqsud ijodida milliylikning badiiy ifodasi Maqola “Biz salaflar izdoshlarimiz”. Ilmiy-amaliy anjuman materiallari (2-kitob).
Turkum:Oʻzbekistonlik yozuvchilar